Patrik Näsfors ville gøre lidt ekstra opmærksom på sig selv og lancerede her til morgen en nøgenkampagne på sin hjemmeside. Den er nu fjernet efter pres fra partiet.

"0 plakater, 0 brochurer, 0 kroner - og nul tøj". Sådan lød en del af Patrik Näsfors' valgkampagne på hans hjemmeside. Som en del af en quiz kunne man se Patrik Näsfors i mindre og mindre tøj. Men det sømmer sig åbenbart ikke for en folketingskandidat for Kristendemokraterne. - Det er blevet fjernet, fordi vi vil fremstå som et anstændigt parti, siger Patrik Näsfors til TV2/Nord. Han siger, at partiet har "prikket ham på skulderen", og gjort ham opmærksom på, at den del af hans valgkampagne skulle fjernes. - Jeg havde ikke tænkt mig så meget om, siger han til TV2/Nord. Han accepterer, at han blev nødt til at fjerne gimmicken. - Jeg synes selv, at det var en meget god idé, men hvad gør man ikke for noget fred i partiet, siger Patrik Näsfors. - Han har lavet en god lille gimmick. Og den kunne skjule vores politiske budskaber. Og så er den ikke længere, siger Johannes Jakobsen, valgkonsulent for Kristendemokraterne.